Эльтон күле борон-борондан уҡ, курорт булғанға тиклем үк билдәле була. Иван Грозный заманында, Әстерхан ханлығы яулап алынғандан һуң, бындағы тоҙло күлдәрҙә тоҙ сығарыу башлана. Әстерхан тоҙло күлдәренең даны шул тиклем ҙур була, хатта тоҙ һәм уның сифаты тураһында фантастик уйҙырмалар ҙа барлыҡҡа килә. Императр Елизавета Петровна заманында айырыуса тоҙ сығарыу киң ҡолас ала. Шул йылдарҙа Эльтон күленән Николаев слободаһына һәм Покровка слободаһына юл һалына. Шул юлдар буйлап Рәсәй губерналарына тоҙ ташыла.